ทองคำปิดร่วง 34.1 ดอลลาร์
สัญญาทองคำตลาดนิวยอร์กปิดร่วงลง แรงเทขายฉุด
21 ต.ค. 2554

สัญญาทองคำตลาดนิวยอร์กปิดร่วงลง แรงเทขายฉุด
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 34.1 ดอลลาร์ หรือ 2.1% ปิดที่ 1,612.9 ดอลลาร์/ออนซ์
สัญญาทองคำร่วงลงติดต่อกัน 4 วันทำการเมื่อคืนนี้ เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย หลังจากสหรัฐเปิดเผยข้อมูลที่เป็นบวก โดยธนาคารกลางสหรัฐ (เฟด) สาขาฟิลาเดลเฟียเปิดเผยว่า กิจกรรมภาคโรงงานในภูมิภาคมิดแอตแลนติกของสหรัฐฟื้นตัวขึ้นในเดือนต.ค.หลังจากที่หดตัวลงติดต่อกัน 2 เดือนก่อนหน้านี้
ขณะที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในสหรัฐลดลง 6,000 ราย สู่ระดับ 403,000 รายในสัปดาห์ที่แล้ว นอกจากนี้ คอนเฟอเรนซ์ บอร์ด เปิดเผยว่า ดัชนีชี้นำเศรษฐกิจในเดือนก.ย.ปรับตัวเพิ่มขึ้น 0.2% ซึ่งเป็นการปรับตัวขึ้นติดต่อเป็นเดือนที่ 5 และสอดคล้องกับการคาดการณ์ของนักวิเคราะห์